
[bookmark: _Hlk126670095][bookmark: _Hlk191294671][bookmark: _Hlk185246555][bookmark: _Hlk178680300]Projecte de DECRET del Consell, de reajustament de l'ajuda inicialment concedida mitjançant el Decret 149/2025, de 14 d'octubre, del Consell, d'aprovació de les bases reguladores i concessió directa d'una subvenció a l'Entitat Metropolitana per al Tractament de Residus (EMTRE) per a l'actuació de gestió de residus generats per la dana.

Gran part del territori de la Comunitat Valenciana es va vore greument afectat el 29 d'octubre de 2024 per una dana (depressió aïllada en nivells alts) que va causar pluges torrencials i greus inundacions. A conseqüència de la catàstrofe, es van generar tones de residus de diferent índole en els municipis afectats, que ha sigut necessari gestionar. Així mateix, les inundacions van ocasionar la pèrdua d'un gran nombre de contenidors en els municipis afectats, a més d'afectar instal·lacions de tractament, la qual cosa ha agreujat encara més la complexa gestió de residus en un escenari d'emergència.

[bookmark: _Hlk208068154]A esta situació de desastre natural es van sumar les greus repercussions econòmiques que han hagut d'afrontar nombroses famílies residents en les zones damnificades, moltes de les quals han vist compromesos els seus mitjans de vida, les seues vivendes i la seua estabilitat quotidiana. La pèrdua de béns materials, la interrupció d'activitats econòmiques i, en molts casos, la necessitat de reallotjament temporal han generat un context de vulnerabilitat que exigix una resposta institucional decidida, solidària i proporcional a la magnitud dels danys patits.

La magnitud de la catàstrofe va determinar que el Consell de Ministres aprovara un acord pel qual es va declarar "zona afectada greument per una emergència de protecció civil", segons el que preveu la normativa estatal vigent. Esta declaració no sols va reconéixer formalment la gravetat dels danys patits, sinó que va activar un conjunt de mesures extraordinàries destinades a facilitar la recuperació dels territoris damnificats.

Dels més de 80 municipis de la província de València afectats per la dana, 21 dels municipis formen part de l'Entitat Metropolitana per al Tractament de Residus (d'ara en avant, EMTRE), entitat supramunicipal la competència bàsica de la qual és la prestació de servicis de valorització i eliminació dels residus domèstics de València i la seua àrea metropolitana.

Sobre la base de la disposició addicional dècima de la Llei 7/2022, de 8 d'abril, de residus i sòls contaminats per a una economia circular, en situacions d'emergència com la descrita, l'arreplega i gestió de residus s'ha considerat servici essencial, especialment la relativa als residus de competència local, que ha assumit tant la Generalitat Valenciana com l'EMTRE, des dels primers dies després de les inundacions; la gestió dels punts de transferència de residus generats per la dana als quals es van traslladar els residus depositats en els punts d'apilament local, així com el tractament, el transport i l'eliminació dels residus dana apilats en estos punts de transferència, i s'han gestionat fins a la data més d'un milió de tones de residus. 

En concret, la Generalitat Valenciana es va fer càrrec dels punts de transferència localitzats a Quart de Poblet/Manises, Catarroja i Picassent, a través de diversos contractes. Per part seua, l'EMTRE va haver d'habilitar de manera urgent al costat de la zona de tractament de residus voluminosos de la planta de gestió de residus situada en esta àrea, la planta de Los Hornillos a Quart de Poblet (València), un punt de transferència de residus dana amb una superfície de més de 90.000 m2. El gasto extraordinari total des del 29 d'octubre de 2024, no previst en el pressupost de l'EMTRE, supera els 20 milions d'euros. 

Estes mateixes raons d'interés públic, social i econòmic que concorren per a la concessió de la subvenció també justifiquen la dificultat de la convocatòria pública per a l'obtenció de les ajudes. Només pot ser l'EMTRE, que és l'entitat competent per a la prestació de servicis de valorització i eliminació dels residus urbans de València i la seua àrea metropolitana, i disposa dels mitjans a través dels seus contractistes, la que pot dur a terme la gestió del punt de transferència de residus generats per la dana en la planta de Los Hornillos a Quart de Poblet (València), així com fer-se càrrec del tractament, el transport i l'eliminació dels residus dana apilats en este punt de transferència de residus generats per la dana.

En este context, la concessió directa de la subvenció es configura com l'instrument més adequat per a atendre amb celeritat i eficàcia les necessitats derivades d'esta emergència mediambiental, d'acord amb els principis d'eficiència, eficàcia i economia en la gestió del gasto públic, i en compliment del que disposa la Llei 1/2015, de 6 de febrer, d'hisenda pública, del sector públic instrumental i de subvencions, així com la normativa estatal i autonòmica que regula el règim jurídic de les subvencions. 

[bookmark: _Hlk126674324]Per tot el que s'ha exposat, per a compensar el gasto extraordinari assumit per l'EMTRE i els seus efectes econòmics sobre esta entitat, i en conseqüència pal·liar les repercussions econòmiques en els contribuents a través de la taxa de residus, en data de 20 d'octubre de 2025 es va publicar el Decret 149/2025, de 14 d'octubre, del Consell, d'aprovació de les bases reguladores de la subvenció i de la concessió directa d'un crèdit de 20.000.000,00 euros a l'EMTRE per a l'actuació de gestió de residus generats per la dana (DOGV 10218, 20/10/2025).

Este decret tenia com a objecte de finançament, conforme a l'apartat quart, les actuacions iniciades amb posterioritat al 29 d'octubre de 2024, vinculades a la gestió de residus apilats en el punt de transferència de Los Hornillos, que havien de concloure el 5 de desembre de 2025 i hi havia un termini màxim per a la presentació de la justificació fins al 10 de desembre de 2025. 

Els mesos de setembre, i especialment octubre de 2025, van tindre un marcat caràcter humit en la zona de l'àrea metropolitana de València i fins i tot es va emetre un avís d'alerta roja per risc de pluja intensa en determinades zones de la província de València. Este fet repercutix en el correcte avanç de les tasques de moviment i retirada de residus, ja que en estar el sòl humit i, fins i tot entollat, impedix l'entrada de maquinària pesant i en conseqüència dilata en el temps el trasllat de residus a la seua destinació Fins i tot, estes pluges van provocar el tancament temporal de l'accés i l'activitat en alguns abocadors als quals es destinen estos residus. La humitat afegida en els depòsits de residus és un altre factor important que cal considerar, ja que es reduïx considerablement el rendiment per hora del procés i n'augmenta el pes associat a la valorització i depòsit. A més, una part considerable dels residus vegetals que van arribar al mar i es van depositar en les platges de la província van ser traslladats a este punt de transferència, els quals contenien un percentatge important d'arena de platja adherida. És per això que es va proposar el posterior ús de l'arena recuperada per a emprar-la en la regeneració de platges o la formació de dunes, per a la qual cosa es va incorporar un segon cribratge a les terres ja processades per a retirar restes vegetals perquè puguen ser reincorporades en el medi natural. Això implica una assignació de maquinària i un consum de temps no previst inicialment, la qual cosa disminuïx el rendiment final del buidatge del descampat de Los Hornillos.

Amb tot això, l'EMTRE va justificar en forma i termini dos certificacions d'execució per un valor de 9.378.635,23 € i 5.432.142,08 €, respectivament, dins del marc de les ajudes regulades pel Decret 149/2025, i van quedar per justificar 5.189.222,69 €. Atesa la urgència i la necessitat, l'EMTRE, a través de la concessionària UTE Hornillos, continua en la neteja del punt de transferència objecte d'estes ajudes per a la correcta gestió i eliminació dels residus procedents de la dana. 

Per tot el que s'ha exposat, havent-se seguit els tràmits que s'arrepleguen en l'article 168.1.C de la Llei 1/2015, de 6 de febrer, d'hisenda pública, del sector públic instrumental i de subvencions, tenint en compte els informes previs de la conselleria amb competències en matèria d'hisenda, de l'Advocacia General de la Generalitat i de la Intervenció General, i en virtut del que disposa l'article 28.c de la Llei 5/1983, de 30 desembre, de la Generalitat, del Consell, a proposta del vicepresident tercer i conseller de Medi Ambient, Infraestructures, Territori i de la Recuperació, sobre la base de l'article 5 del Decret 16/2025, de 3 de desembre, del president de la Generalitat, pel qual es determinen el nombre i la denominació de les conselleries, i les seues competències, complementat amb el que disposen els articles 45 i 49 del Decret 186/2025, de 5 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, d'acord amb la deliberació prèvia del Consell, en la reunió de XX de XX de 2025,




DECRETE

Primer. Objecte
L'objecte d'este decret és el reajustament de les anualitats corresponents a l'ajuda inicialment concedida mitjançant el Decret 149/2025, de 14 d'octubre, del Consell, d'aprovació de les bases reguladores i concessió directa d'una subvenció a l'Entitat Metropolitana per al Tractament de Residus (EMTRE), per a actuació de gestió de residus generats per la dana (d'ara en avant, Decret 149/2025), d'acord amb la següent distribució per anualitats i fins a aconseguir un màxim de 20.000.000 euros:

Anualitat 2025: 14.810.777,31 euros.
Anualitat 2026:   5.189.222,69 euros.

Esta ajuda es fonamenta en el supòsit previst en l'article 168.1.C de la Llei 1/2015, de 6 de febrer, d'hisenda pública, del sector públic instrumental i de subvencions (d'ara en avant, Llei 1/2015).

[bookmark: _Hlk209007552][bookmark: _Hlk126744101]Segon. Finançament de l'ajuda corresponent a l'anualitat 2026
Esta ajuda s'imputarà a la línia que s'habilite mitjançant la corresponent modificació pressupostària en el pressupost de la Generalitat Valenciana de l'any 2026 per un import de 5.189.222,69 euros, amb càrrec al capítol 4 del programa pressupostari 442B00, Qualitat i Educació Ambiental, de conformitat amb l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

Tercer. Gastos subvencionables i termini d'execució de les actuacions a finançar amb càrrec a l'anualitat 2026
Seran objecte de finançament les actuacions realitzades per l'EMTRE, entitat beneficiària de l'ajuda, iniciades amb posterioritat al 5 de desembre de 2025 i que han de concloure en data 30 d'octubre de 2026. En concret, les activitats i els gastos subvencionables són tots els que definix el Decret 149/2025, en particular els corresponents a: 
– Gestió de punt de transferència de residus generats per la dana en la planta de Los Hornillos de Quart de Poblet (València). 
– Tractament, transport i eliminació dels residus dana apilats en este punt de transferència de residus generats per la dana. L'activitat de tractament comprén el triatge de residus més grans segons la tipologia amb mitjans humans i mecànics i la trituració i el garbellament per a separar la fracció fina (terres de garbellament).

Quart. Règim i termini de justificació de la subvenció corresponent a l'anualitat 2026
1. L'entitat beneficiària haurà de presentar, davant de l'òrgan gestor, l'adequada justificació del valor total de la subvenció concedida, de la realització de les activitats objecte de l'ajuda i del compliment de les condicions imposades en el Decret 149/2025 i en este decret. 
2. La documentació justificativa serà tota la que definix el Decret 149/2025, a més de la corresponent documentació probatòria del flux d'eixida de residus des del punt de transferència a la seua destinació, siga amb destinació a abocador o a planta, per a la seua valorització. La justificació es presentarà de manera telemàtica en la Seu electrònica de la Generalitat Valenciana https://www.gva.es/va/proc95272. 
3. El termini màxim per a presentar la justificació corresponent a l'anualitat 2026 finalitzarà el 15 de novembre de 2026.

Quint. Forma de pagament de la subvenció corresponent a l'anualitat 2026
El pagament de la subvenció corresponent a l'anualitat 2026 es realitzarà amb la justificació prèvia per part de l'entitat beneficiària de la realització de l'activitat o projecte per al qual es va concedir, en els termes establits en el Decret 149/2025 i en el present decret.

Sext. Termini per a sol·licitar l'alteració de les condicions de la subvenció corresponent a l'anualitat 2026
L'entitat beneficiària podrà sol·licitar la modificació del programa de treball presentat si hi ha alteració de les condicions tingudes en compte per a la concessió de la subvenció o alteració de les condicions essencials, així com l'obtenció concurrent d'ajudes atorgades per a la mateixa finalitat i objecte per altres administracions o ens públics o privats, nacionals o internacionals, conforme al que disposa el Decret 149/2025 i el present decret. Esta sol·licitud podrà presentar-se com a màxim fins al 30 d'octubre de 2026.

[bookmark: _Hlk179444441]Sèptim. Normativa aplicable
Les ajudes atorgades es regiran pel que disposa el Decret 149/2025 i el present decret. Per a tot el que no preveuen estos decrets, es tindrà en compte de manera supletòria el que es disposa en:
a) Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el seu reglament.
b) Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.
c) Llei 39/2015, d'1 d'octubre, del procediment administratiu comú de les administracions públiques, i, si és el cas, la Llei 40/2015, d'1 d'octubre, de règim jurídic del sector públic.

Octau. Efectes
Este decret produirà efectes a partir de l'endemà de la publicació en el Diari Oficial de la Generalitat Valenciana.

Contra este decret, que posa fi a la via administrativa, es podrà interposar potestativament un recurs de reposició davant de l'òrgan que ha dictat l'acte, en el termini d'un mes comptat des de l'endemà de la seua publicació en el Diari Oficial de la Generalitat Valenciana, d'acord amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això, de conformitat amb el que disposen els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjuí que s'utilitze qualsevol altra via que es considere oportuna.

